Jazz Happening tuo legendaarisen The Art Ensemble of Chicagon ensi kertaa Tampereelle

Tampere Jazz Happening tulee taas marraskuun alussa. Suomen menestyneimpiin musiikkifestivaaleihin kuuluva tapahtuma järjestetään 1.–4.11. Tullikamarin Pakkahuoneella ja Klubilla sekä Telakalla. Tiistaina ohjelmansa julkaiseva festivaali esittelee perinteiseen tapaan modernin jazzin ajankohtaisia ilmiöitä, uusia yhtyeitä sekä jo asemansa vakiinnuttaneita muusikkoja. Mitä Jazz Happeninissä sitten kuullaan? Legendoja Jazzin legendaosastoa edustaa jo 1960-luvulla aloittanut improvisoidun musiikin avantgarderyhmä The Art Ensemble of Chicago, joka tulee Tampereelle perustajäseniinsä kuuluvien saksofonisti Roscoe Mitchellin ja rumpali Famoudou Don Moyen johdolla (Pakkahuone 4.11. klo 17.30). Yhtye juhli 50 vuoden taivaltaan kesällä. Näin The Art Ensemble of Chicago soitti kesällä: Pitkän linjan mestareita on myös rumpali Hamid Drake . Hän kävi Tampereen jazztapahtumassa ensi kerran vuonna 1992 Don Cherryn kvartetin matkassa. Nyt Drake esiintyy japanilaisen lyömäsoittaja-laulaja Yuko Oshiman kanssa (Pakkahuone 3.11. klo 20). Toinen Don Cherryn ja lukemattomien muiden isojen nimien kanssa aikoinaan soittanut muusikko on ranskalainen basistiveteraani Henri Texier kvintetteineen (Pakkahuone 2.11. klo 20). Uusia yhdistelmiä Jazzin rajoja venyttelevä norjalainen kosketinsoittaja Bugge Wesseltoft tekee paluun pianotrion pariin Rymden-triossa. Hänen uudet soittokumppaninsa ovat Esbjörn Svenssonin triossa aikoinaan soittaneet ruotsalaisten muusikot, basisti Dan Berglund ja rumpali Magnus Öström (Pakkahuone 3.11. klo 23.30). Amerikkalainen huilisti Jamie Baum tuo Tampereelle puhallinpainotteisen septettinsä (Pakkahuone 4.11. klo 15.45). Baumin ansiolistalle kuuluu muun muassa Down Beat -lehden nousevien huilistitähtien sarjan voitto vuonna 2012. Brittiläinen saksofonisti Denys Baptiste on lähtöisin innovatiivisesta Tomorrow´s Warriors -ryhmästä. Tampereella kuullaan The Late Trane -projekti (Pakkahuone 3.11. klo 21.45), jossa Baptisten johtama kvartetti soittaa John Coltranen myöhäistä sävellystuotantoa. Teemamaana Itävalta Tampereen jazztapahtuman avauspäiväksi on taas kehitelty maa-teema. Viime vuonna se oli Viro, tänä vuonna Itävalta. Mukana ovat muiden muassa trumpetisti Mario Romin johtama Interzone (Klubi 1.11. klo 19) sekä trumpetisti Martin Eberlen vetämä Kompost3 (Klubi 1.11. klo 20). Kotimaiset kyvyt Telakalle keskittyneen kotimaisen jazzin esiintyjiä ovat muiden muassa Black Motor (2.11. klo 21), Linda Fredrikssonin Mopo (3.11. klo 24) sekä Emma Salokoski ja Ilmiliekki Quartet (4.11. klo 21). Päälavalle Pakkahuoneelle pääsee rumpali Olavi Louhivuoren vetämä pohjoismainen The Net of Indra -kokoonpano, jossa soittaa myös saksofonisti Juhani Aaltonen (3.11. klo 14). Klubilla soittavat Timo Lassy ja Ricky-Tick Big Band Brass yleisön kannalta käsittämättömään aikaan lauantain ja sunnuntain välisenä yönä (3.11. klo 01.00).